১৯৪৫-৪৬ মৌসুমে অস্ট্রেলিয়ান সার্ভিসেস একাদশের বিপক্ষে একটি অনানুষ্ঠানিক টেস্টে অংশ নেন ও আট উইকেট পান। ফলশ্রুতিতে, ১৯৪৬ সালে বিস্ময়করভাবে ইংল্যান্ড গমনার্থে ভারত দলের পক্ষে খেলার জন্যে আহুত হন। ১৯৩৬ সালে ভারত দলে বেশ কয়েকজন ফাস্ট বোলারের উপস্থিতি থাকলেও ১৯৪৬ সালে এর ব্যতিক্রম লক্ষ্য করা যায়। দলে কেবলমাত্র শুট ব্যানার্জী ও রঙ্গ সোহনী’র অংশগ্রহণ ছিল। তবে, সোহনী দুই টেস্টে অংশ নিলেও শুট ব্যানার্জীকে এবারো বিফল মনোরথে ফিরে আসতে হয়। তিনি কোন টেস্টেই খেলার সুযোগ পাননি। কিন্তু, এ সফরের প্রস্তুতিমূলক খেলাগুলোয় অংশ নিয়ে ৩১৫ রান ও ৩১ উইকেট পেয়েছিলেন। ল্যাঙ্কাশায়ার ও মিডলসেক্সের বিপক্ষে চার উইকেট পেয়েছিলেন এবং উভয় ক্ষেত্রেই ভারত দলের বিজয়ে ভূমিকা রেখেছিলেন।

ওভালে সারে দলের বিপক্ষে দলের সংগ্রহ ২০৫/৯ থাকাকালীন চান্দু শরতের সাথে জুটি গড়েন। শরৎ অপরাজিত ১২৪ ও তিনি ১২১ রান তুলেছিলেন। একই ইনিংসে ১০ ও ১১ নম্বরে সেঞ্চুরি করার এটিই একমাত্র ঘটনা ছিল। ২০০৯ সাল পর্যন্ত প্রথম-শ্রেণীর ক্রিকেটে শেষ উইকেট জুটিতে ২৪৯ রান দ্বিতীয় সর্বাধিক রানের মর্যাদা পায়।

আন্তর্জাতিক ক্রিকেট
ইংল্যান্ড গমন, ১৯৪৬
ওয়েস্ট ইন্ডিজের মুখোমুখি
খেলার ধরন